4.  การวิจัยและพัฒนา

บริษัท อีโนเว รับเบอร์ (ประเทศไทย) จำกัด (มหาชน) ได้จ้างให้บริษัท ไออาร์ซี (เอเชีย)
รีเสิร์ช จำกัด ซึ่งถือหุ้นโดยบริษัท อีโนเว รับเบอร์ (ประเทไทย) จำกัด (มหาชน) 99.99%
เป็นผู้ดำเนินการทำการวิจัยและพัฒนาการใช้สารโพลีเมอร์ และยางธรรมชาติโดยมีผลิตภัณฑ์หลัก3
ประเภท คือ

1.  วิจัยและพัฒนาผลิตภัณฑ์ยางนอกรถจักรยานยนต์

2.  วิจัยและพัฒนาผลิตภัณฑ์ยางในรถจักรยานยนต์

3.  วิจัยและพัฒนาผลิตภัณฑ์ยางเพื่อใช้ในอุตสาหกรรมยานยนต์และอุตสาหกรรมอื่น

ในการวิจัยและพัฒนาของบริษัทนั้น บริษัทได้มีการวิจัยและพัฒนาร่วมกับกับบริษัท อิโนแอค
อีลาสโตเมอร์ จำกัดประเทศญี่ปุ่น(IEC)
ทั้งนี้เป็นการศึกษาถึงความเป็นไปได้ในเรื่องของเทคโนโลยีในการผลิต
คุณภาพและการจัดหาวัตถุดิบที่ต้องการใช้ รวมทั้งความต้องการของตลาดในผลิตภัณฑ์ที่วิจัยพัฒนา
นอกจากนี้ในการวิจัยพัฒนาผลิตภัณฑ์ของบริษัท บริษัทฯจะให้ความสำคัญทั้งผลิตภัณฑ์เดิมที่มีอยู่
และผลิตภัณฑ์ใหม่ที่บริษัทยังไม่เคยวิจัยและพัฒนามาก่อนดังมีรายละอียดดังต่อไปนี้

1.  ผลิตภัณฑ์ยางนอกและยางในรถจักรยานยนต์

การวิจัยและพัฒนาผลิตภัณฑ์ยังคงเน้นความต้องการของลูกค้าเป็นเกณฑ์เช่นเดิม
และในสภาวะการแข่งขันสูงเช่นนี้ ในทุกๆลูกค้าโดยเฉพาะลูกค้า OEM
ทำให้การออกแบบยังคงเน้นหนักเป็นพิเศษตลอดจนการขยายตัวทางการส่งออกที่มีสัดส่วนเพิ่มสูงขึ้นยังคงมีความจำเป็นที่ต้องพัฒนาการออกแบบผลิตภัณฑ์
เนื่องจากความต้องการผลิตภัณฑ์แต่ละแห่งทั่วโลกมีความหลากหลายเพิ่มยิ่งขึ้นในปี 2544 นี้

บริษัทฯได้มีการออกแบบยางนอกให้กับลูกค้าโรงงานประกอบรถจักรยานยนต์เช่น Honda
,Yamahaและ Suzuki ตลอดจนในตลาดทดแทนได้พัฒนายางสำหรับรถแข่งโดยเฉพาะ คือ EAGLE
GRIP NR73 For Drug Race ใช้ในการแข่งขันทางตรงโดยเฉพาะ
และมียางสำหรับตลาดทั่วไปอีก 5 ขนาดด้วยกัน
และจากการที่ทางบริษัทฯได้รับความไว้วางใจในการผลิตเพื่อการส่งออกให้กับบริษัทแม่ที่ญี่ปุ่น

นอกจากนี้การพัฒนาผลิตภัณฑ์เพื่อการส่งออกไปยังตลาดต่างประเทศมีมากขึ้นอาทิเช่น ยาง Scooter
สำหรับรถวิหกขนาดเล็กในประเทศญี่ปุ่น เป็นต้น

ในส่วนของยางในมีการเปลี่ยนแปลงค่อนข้างมากโดยเฉพาะยางในสังเคราะห์ได้มีการพัฒนามากขึ้น
ซึ่งในปัจจุบันมีขนาดของผลิตภัณฑ์มีการเพิ่มเป็นจำนวนมากโดยเฉพาะผลิตภัณฑ์ยางในที่ส่งออกไปยังประเทศญี่ปุ่น
นอกจากนี้ยังมีผลิตภัณฑ์ยางในที่ชื่อ Tuff-Up ซึ่งเป็นผลิตภัณฑ์ที่มีสิทธิบัตร
โดยเป็นยางในชนิดพิเศษสามารถป้องกันการรั่วซึมได้ถึงแม้ว่าจะมีของมีคม เช่น ตะปู
ทำให้ยางในเสียหายก็จะมีสารมาเคลือบผิวทำให้เมื่อดึงตะปูออกยางก็จะยังคงไม่รั่วซึม
ซึ่งเป็นผลิตภัณฑ์หนึ่งที่ได้รับการพัฒนาและสามารถผลิตได้ในประเทศเพื่อการส่งออกไปยังตลาด OEM
ในตลาดต่างประเทศโดยเน้นที่ประเทศญี่ปุ่นเป็นหลัก

สำหรับการวิจัยและพัฒนาในการใช้วัตถุดิบให้มีประโยชน์สูงสุดทางบริษัทฯยังคงมุ่งเน้น
การพัฒนายางธรรมชาติซึ่งเป็นวัตถุดิบหลักของประเทศและเน้นวัตถุดิบที่ผลิตได้ภายในประเทศ
อาทิเช่น ยางสังเคราะห์ และเส้นใยผ้าใบ
ที่มาจากผู้ผลิตในประเทศเป็นหลักเพื่อให้เกิดความเชื่อมโยงทางอุตสาหกรรม
และก่อให้เกิดการพัฒนาอุตสาหกรรมอย่างต่อเนื่องและเกื้อกูลกัน
และส่งเสริมให้เกิดรายได้ต่อประชากรในส่วนอุตสาหกรรมเพื่อยกระดับความเป็นอยู่และความสามารถทางโรงงานไทยให้สูงขึ้น

2.  ผลิตภัณฑ์ชิ้นส่วนยางอุตสาหกรรม

จุดมุ่งหมายของการวิจัยและพัฒนาของบริษัท ไอ อาร์ ซี (เอเชีย) รีเสิร์ช จำกัด ในส่วนนี้คือ
เป็นผู้นำในการวิจัยและพัฒนาผลิตภัณฑ์ชิ้นส่วนยางเพื่อใช้ในอุตสาหกรรมในภูมิภาคอาเซียนทั้งอุตสาหกรรมยานยนต์
และอุตสาหกรรมอื่นๆ (เช่น อุตสาหกรรมอิเลคโทรนิค
เป็นต้น)โดยมีนโยบายในการสร้างความพึงพอใจสูงสุดต่อลูกค้าและดำเนินการวิจัยพัฒนาอย่างต่อเนื่องเพื่อมุ่งสู่การเป็นผู้ออกแบบผลิตภัณฑ์ที่สร้างสรรค์ในตลาดโลกด้วยเทคโนโลยีที่ทันสมัย
รวมถึงการปรับปรุงกระบวนการผลิตเพื่อให้เกิดประสิทธิภาพและประสิทธิผลสูงสุดโดยมีการคำนึงถึงความปลอดภัยของการทำงานและสิ่งแวดล้อมด้วย

ในส่วนของราคา/ต้นทุน ทางบริษัทฯมีเป้าหมายในการวิจัยและพัฒนาหาวัตถุดิบชนิดใหม่ๆที่มี
ราคาถูกและสามารถนำมาใช้ทดแทนวัตถุดิบชนิดเดิมที่ใช้อยู่
โดยคุณสมบัติต่างๆยังคงเดิมทั้งนี้เพื่อเป็นการลดต้นทุนในการผลิต
ซึ่งจะทำให้ราคาและต้นทุนอยู่ในระดับที่สามารถแข่งขันในตลาดการค้าได้ดีที่สุด
ในส่วนของคุณภาพของผลิตภัณฑ์ทางบริษัทฯจะเข้าไปทำการศึกษาวิจัย พัฒนา
ผลิตภัณฑ์ชิ้นส่วนยางให้มีคุณภาพตรงตามความต้องการของลูกค้าและให้อยู่ในระดับสากล
เมื่อเทียบกับเกณฑ์ที่ลูกค้าได้ตั้งเอาไว้

ทางด้านสร้างสรรค์ผลิตภัณฑ์
การวิจัยและพัฒนาผลิตภัณฑ์ชิ้นส่วนยางอุตสาหกรรมในอุตสาหกรรมยานยนต์
และอุตสาหกรรมอื่นๆโดยทำการศึกษาเพื่อให้ได้ชิ้นส่วนยางที่มีคุณสมบัติทางกายภาพและทางเคมีของผลิตภัณฑ์แต่ละชนิดแต่ละประเภทตรงตามวัตถุประสงค์ในการนำไปใช้งานของลูกค้าโดยอาศัยความชำนาญและเทคโนโลยีที่ทันสมัยในการผลิต
เพื่อให้ได้ผลิตภัณฑ์ที่มีจุดเด่นเฉพาะ และป้องกันไม่ให้คู่แข่งเข้ามาในอุตสาหกรรมได้ง่าย
นอกจากนี้ยังมีการวิจัยผลิตภัณฑ์ใหม่ๆเพื่อเข้า
ไปเจาะตลาดอุตสาหกรรมอื่นๆที่มีแนวโน้มที่ดีกว่าในอนาคตช่วยทำให้เพิ่มกำไรให้แก่บริษัท
ทางบริษัทยังสามารถปรับตัวต่อการเปลี่ยนแปลงที่เกิดขึ้นตลอดเวลาได้อย่างถูกต้องและรวดเร็ว

ทางด้านเครื่องมือเครื่องทดสอบรวมถึงอุปกรณ์ต่างๆของบริษัทฯมีความทันสมัยและครบครัน
ส่งผลต่อความเชื่อมั่นของผลิตภัณฑ์และเป็นที่ยอมรับจากลูกค้าอย่างไรก็ตามทางบริษัทฯมีแผนการที่จะลงทุนเพื่อการวิจัยพัฒนาอย่างต่อเนื่อง
เพื่อตอบสนองและรองรับความต้องการของลูกค้าที่มีการพัฒนาให้สูงขึ้นตลอดเวลา
ทั้งในด้านสมรรถนะของเครื่องยนต์หรือระยะเวลาการรับประกันสินค้าซึ่งส่งผลให้ต้องมีการปรับปรุงคุณภาพของผลิตภัณฑ์ให้สูงขึ้นตามไปด้วย

  ค่าใช้จ่ายในการวิจัยและพัฒนาระยะ 3 ปีย้อนหลัง

  (หน่วย : พันบาท)

  ------------------------------ --------------- ------------ ------------
  ผลิตภัณฑ์                         ปี 2542          ปี 2543       ปี 2544

  1. ยางนอกรถจักรยานยนต์           9,120.05        15,019.01    18,447.34

  2. ยางในรถจักรยานยนต์            479.93          579.02       824.49

  3. ชิ้นส่วนยางอุตสาหกรรม           14,399.85       15,869.51    21,732.10

  รวม                            23,999.83       31,467.54    41,003.93
  ------------------------------ --------------- ------------ ------------